ร้านครัวตาน้อยอยู่ในสวนรถไฟ ใกล้ปตท.สำนักงานใหญ่ เข้าสวนรถไฟจะเสียค่าเข้า 20 บาท เข้าแล้วตรงไปเรื่อยๆ จะเห็นร้านและที่จอดรถอยู่ทางขวามือ สภาพเป็นตึกเก่าๆ เข้าไปในตัวร้านลักษณะเหมือนร้านอาหารในตลาดสามย่าน แต่สกปรกกว่าเพราะโต๊ะเก้าอี้ไม่เคยเช็ด จะวางกระเป๋าถือถึงกะต้องเอากระดาษทิชชู่มารองกันเลยทีเดียว

อาหารที่นี่จัดถูกมาก ส่วนใหญ่อยู่ที่จานละ 100 บาท ไม่รวมปลากระพง (320 บาท) และกุ้งเผา (โลละ 580 บาท) ล่าสุดที่ไปมีสั่งตามนี้ค่ะ
- ทอดมันปลากราย (100 บาท) จานนี้ชอบนะคะ เป็นหนึ่งในเมนูที่โอเคสำหรับร้านนี้ เครื่องแกงน้อยไปหน่อย แต่เนื้อเหนียวและเด้ง ได้มา 8 ชิ้นอวบใหญ่ ถึงกับต้องสั่งกลับบ้านด้วย
- ปลาเนื้ออ่อนทอดกระเทียม (150 บาท) จานนี้ก็เป็นอีกหนึ่งจานที่ที่บ้านชอบสั่ง ได้ปลามา 4 ตัว กระเทียมเจียวจัดเต็ม เสิร์ฟพร้อมกับน้ำจิ้มซีฟู้ด ใช้ได้เลยค่ะ
- ปลาดุกฟูผัดขี้เมา (100 บาท) รสชาติดี ใส่มะเขือพวงด้วยค่ะ แปลกดี แต่อร่อย จานนี้ก็สั่งกลับบ้านด้วยอีกแล้ว
- ผัดเผ็ดหมูป่า (100 บาท) จานนี้มีแต่มัน ไม่แนะนำอย่างแรง
- ปลาช่อนแป๊ะซ๊ะผักรวม (250 บาท) เป็นปลาช่อนทอดตัวไม่ใหญ่มาก น้ำแกงส้มไม่กลมกล่อมครบรส ผักที่ใส่มีหลายอย่างมาก มี ไหลบัว ผักกะเฉด ดอกผัก ถั่วฝักยาว
- ยำไหลบัว (100 บาท) จานนี้ขอบอกว่าเป็นยำที่จืดมากก ไปอีกครั้งคงไม่สั่งซ้ำสองค่ะ
- กุยช่ายขาวเต้าหู้หมูสับ (100 บาท) จานนี้ก็จืดๆน้ำข้นๆ รสชาติไม่ถูกปาก สู้พวกร้านข้าวต้มรอบดึกไม่ได้
- กุ้งเผา 1 โล (580 บาท) ไม่น่าเชื่อว่าเมนูนี้จะเด็ดสุด ดูจากสภาพร้านไม่นึกว่ากุ้งจะสดอร่อยขนาดนี้ เป็นกุ้งขาวอวบและสดมากๆๆ มันกุ้งทานกับน้ำจิ้มซีฟู้ดนี่ perfect เลยค่ะ พนักงานบอกว่าเป็นกุ้งว่ายน้ำ ขนาดของกุ้งไม่ได้ใหญ่ แต่ก็ไม่เล็ก 1 โลได้มา 16 ตัวถือว่าเยอะและคุ้มมากทีเดียวค่ะ ให้เป็นเมนูที่ถูกใจที่สุดของที่นี่เลยค่ะ

สรุปแล้วถ้าจะมาที่นี่ไม่ควรหวังเรื่องบรรยากาศและความสะอาด 555 อาหารมีทั้งที่อร่อยมากและไม่อร่อยเลย แต่โดยรวมราคาถูกและคุ้มค่าไม่แพ้เปียอู๋เลยล่ะค่ะ